Document ID: /roh_data/filtered/fineweb-2-filterrobots_roh.jsonl.gz/8927

Radund trais mais suenter la lantschada da la nova plattafurma da streaming Play Suisse èn disponiblas radund 120 contribuziuns per rumantsch ubain cun suttitels rumantschs.
Uschia pon ins chattar films premiads sco «Mia vita da zucchini» (original «Ma vie de Courgette») a partir d’immediat cun suttitels rumantschs. In film che tracta dad Icare che viva persul cun sia mamma che numna el «Zucchini». Durant che Icare gioga cun las stgatlas da biera da sia mamma alcoholicra, succeda in grev accident che mida per adina la vita dal mattet da nov onns.
Il film «Frontaliers disaster» represchenta la cumedia italofona sin la plattafurma da streaming. Roberto Bussenghi è in da blers frontaliers che passan di per di il cunfin per pudair lavurar en Svizra. Pervi da la guardia da cunfin Loris J. Bernasconi vegn el però regularmain memia tard. Il destin vul che ils dus inimis natirals vegnan sfurzads a co-exister.
Ad amantas ed amants da films istorics porscha Play Suisse il film davart la perforaziun dal «Gottard». In film svizzer che raquinta l’istorgia da l’emprim tunnel ch’è vegnì construì a partir da l’onn 1872 tras las Alps.
Ma co activar ils suttitels ubain midar la lingua? Ils suttitels rumantschs pon ins activar cun guardar il film en il player e cun far in clic sin il simbol da nivletta sutvart a dretga. Silsuenter s’avra ina fanestra, nua ch’ins po activar ils suttitels ubain midar la lingua.
Cuntegn rumantsch per uffants e giuvens da spiert
Il film «Molly Monster» tematisescha las midadas che stattan avant porta tar la pitschna Molly, cur che la famiglia crescha. Sper quest film da 70 minutas empermettan er ils 52 filmins da «Helveticus» cun lur cuntegn instructiv intgins muments d’aha. En duas staflas vegnan tractads eveniments, atgnadads e persunalitads da la Svizra. Era tgi che s’interessa per animals e natira na vegn betg a la curta. En la seria «Super Bio Heroes» vegnan purtretads dudesch insects ed animalets indigens – ils campiuns da la biodiversitad.
Sper offertas per uffants porscha la plattafurma radund 80 episodas da l’emissiun «Cuntrasts» e la seria naziunala «Far Svizzers». En quatter episodas dat questa seria in’invista fitg intima en il process da natiralisaziun en Svizra. Sper questas documentaziuns èn sa chapescha era da vesair l’emprim film rumantsch «Amur senza fin» e l’emprima seria rumantscha «Metta da fein».